গরু চাষ করে সফল ঘাটাইলের মোজাম্মেল
ছোটবেলা থেকেই চাকরি না করে অন্যকে চাকরি দেবার স্বপ্ন ছিল মোজাম্মেল হোসেনের। সেই স্বপ্ন আজ পূরণের পথে। ইতোমধ্যেই তার খামারে চারজন শ্রমিককে চাকরি দিয়েছেন। মোজ্জাম্মেল হোসেন টাঙ্গাইলের ঘাটাইল উপজেলার দড়ি চৈথট্র গ্রামের বাসিন্দা।
মোজ্জাম্মেল হোসেন ১৯৯৫ সালে এসএসসি পাস করেন। তিনি স্কুলের পাশাপাশি ১৯৯৩ সাল থেকে বিভিন্ন জাতের গাছের নার্সার শুরু করেন। এর পাশাপাশি তিনি হাস-মুরগি, খাসি ও কবুতর বাণিজ্যিকভাবে পালন শুরু করেন। এসব থেকে তিনি লাভের টাকা একত্র করতে শুরু করেন। এরপর ২০০৮ সালে দুইটি ষাঁড় গরু কিনে বাণিজ্যিকভাবে খামার শুরু করেন। প্রতি ছয় মাস পরপর গরু বিক্রি করে তার খামারে গরু বাড়াতে থাকেন। বর্তমানে তার খামারে ৫২টি ষাঁড় গরু রয়েছে। এ বছর তিনি ৫২টি গরুই কোরবানির জন্য প্রস্তুত করেছেন। এই ৫২টি গরু তিনি প্রায় ৫০ লাখ টাকা বিক্রির কথা ভাবছেন।
তিনি বলেন, ‘আমার খামারে বর্তমানে চারজন শ্রমিক রয়েছে। ঈদের পর ষাঁড় গরুর পাশাপাশি গাভি গরুও খামারে উঠানো হবে। ভবিষ্যতে প্রায় তিনশ গরু নিয়ে খামার করার কথা ভাবছি।’
তিনি আরও বলেন, ‘ছোটবেলা থেকেই আমার স্বপ্ন ছিল নিজে চাকরি করবো না, অন্যকে নিজের প্রতিষ্ঠানে চাকরি দেবো। সেই স্বপ্ন আজ পূরণের পথে। তিন’শ গরু নিয়ে খামার করতে পারলে প্রায় বিশ জন শ্রমিক আমার খামারে কাজ দিতে পারবো। এতে করে আমার এলাকার কিছুটা হলেও বেকার সমস্যা দূর হবে।’
উপজেলা প্রাণিসম্পদ কর্মকর্তা ডা. মো. মান্নান বলেন, ‘মোজাম্মেল হোসেন তার খামারে দেশীয় খাবার খাইয়ে গরুগুলোকে লালন-পালন করেছেন। আমরা তার খামার নিয়মিত দেখাশোনা করছি, খোঁজ খবর নিচ্ছি। উপজেলায় তার খামারটিই সবচেয়ে বড়।’